Document ID: 31979R2806

Uredba Komisije (EGS) št. 2806/79
z dne 13. decembra 1979
o izmenjavi določenih podatkov v zvezi s prašičjim mesom med državami članicami in Komisijo, s katero se razveljavi Uredba (EGS) št. 2330/74
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso [1], kot je nazadnje spremenjena z Uredbo (EGS) št. 1423/78 [2] in zlasti člena 22 Uredbe,
ker člen 22 Uredbe (EGS) št. 2759/75 določa, da si države članice in Komisija medsebojno sporočajo podatke, ki so potrebni za izvajanje te uredbe; ker je treba, zato da bi bili podatki, ki so potrebni za izvajanje tržne ureditve, dostopni na enoten način in pravočasno, podrobno določiti obveznosti držav članic glede sporočanja podatkov;
ker uporaba intervencijskih ukrepov, predvidenih v členu 3 Uredbe (EGS) št. 2759/75 zahteva natančno poznavanje trga; ker je treba, zato da bi se dosegla najvišja stopnja primerljivosti, upoštevati tiste cene za zaklane prašiče, ki so določene za vse pomembne razrede na lestvici Skupnosti za določanje razredov prašičjih trupov, kot je opredeljeno v Uredbi Sveta (EGS) št. 2760/75 [3], v fazi trženja, določeni v Uredbi Komisije (EGS) št. 1229/72 [4], in na trgih, naštetih v Prilogi Uredbe Sveta (EGS) št. 2762/75 [5]; ker morajo biti, predvsem za potrebe redne revizije, navedene v členu 3 Uredbe Sveta (EGS) št. 2765/75 [6], in zato da bi intervencijski ukrepi lahko bili pravočasno pripravljeni, na razpolago takšni podatki v zvezi s cenami prašičkov, s pomočjo katerih bo mogoče oceniti prihodnje spremembe na trgu; ker Italija trenutno vendarle ni sposobna preskrbeti vseh zahtevanih podatkov;
ker se lahko zgodi, da Komisija ne prejme kotacij; ker se je treba izogniti temu, da bi, zato ker manjka ena kotacija, prišlo do nenormalnega razvoja tržnih cen, ki jih je izračunala Komisija; ker je manjkajočo kotacijo ali kotacije treba nadomestiti z zadnjo razpoložljivo kotacijo; ker uporaba zadnje razpoložljive kotacije ni več mogoča po preteku določenega obdobja brez kotacij, kar lahko povzroči domneve, da je stanje na zadevnem trgu nenormalno;
ker je zaželeno, zato da se doseže čim bolj natančen pregled nad trgom, da so Komisiji na razpolago redni podatki o drugih izdelkih s področja prašičjega mesa, kot tudi drugi podatki, s katerimi razpolagajo države članice;
ker ta uredba vključuje določbe Uredbe Komisije (EGS) št 2330/74 [7], nazadnje spremenjena z Uredbo (EGS) št. 1188/77 [8]; ker se Uredba (EGS) št. 2330/74 torej lahko razveljavi;
ker so ukrepi, predvideni s to uredbo, v skladu z mnenjem Upravljalnega odbora za prašičje meso,
SPREJELA NASLEDNJO UREDBO:
Člen 1
1. Države članice Komisiji najkasneje vsak četrtek v tednu v zvezi s prejšnjim tednom sporočijo:
(a) kotacije, določene v skladu z Uredbo (EGS) št. 2760/75, za 100 kg prašičjega trupa tržne kategorije II, v fazi trženja, opredeljeni v Uredbi (EGS) št. 1229/72, in zabeležene na trgih, naštetih v Prilogi Uredbe (EGS) št. 2762/75;
(b) reprezentativne kotacije za posamezne prašičke, katerih povprečna živa teža je približno 20 kg po glavi.
2. Kadar Komisija ne prejme ene ali več kotacij, upošteva zadnjo razpoložljivo kotacijo. Kadar kotacija ali kotacije izostanejo tri tedne zapovrstjo, te kotacije ali teh kotacij Komisija ne upošteva več.
Člen 2
Države članice enkrat mesečno Komisiji sporočijo povprečno tržno ceno prašičjih trupov v prejšnjem mesecu za tržne razrede E do IV, določene v Prilogi I Uredbe (EGS) 2760/75.
Vendar pa se, kar se tiče Italije, podatki omenjeni v prejšnjem pododstavku sporočajo šele od 1. januarja 1983.
Člen 3
Na zahtevo Komisije države članice sporočijo, kadar razpolagajo z njimi, naslednje podatke v zvezi z izdelki, ki jih zajema Uredba (EGS) št. 2759/75:
(a) tržne cene v državah članicah za izdelke uvožene iz držav, ki niso članice;
(b) cene v veljavi na reprezentativnem trgu držav, ki niso članice.
Člen 4
Komisija oceni podatke, ki ji jih pošljejo države članice in jih sporoči Upravljalnemu odboru za prašičje meso.
Člen 5
Uredba (EGS) št. 2330/74 se razveljavi.
Člen 6
Ta uredba začne veljati 1. januarja 1980.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. decembra 1979

Labels: 12
17
6